CELEX: 52017PC0061
Language: lt
Date: 2017-02-07
Title: Pasiūlymas TARYBOS ĮGYVENDINIMO SPRENDIMAS kuriuo Estijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

EUROPOS KOMISIJA
            Briuselis, 2017 02 07
            COM(2017) 61 final
            2017/0018(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Estijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB
                  1
                dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, kuriomis nukrypstama nuo šios direktyvos, kad būtų supaprastinta mokesčio rinkimo procedūra arba užkirstas kelias tam tikrų rūšių mokesčių slėpimui ar vengimui.
            
            
               Raštu, kurį Komisija užregistravo 2016 m. gegužės 18 d., Estija paprašė leidimo nuo 2018 m. sausio 1 d. taikyti priemonę, kuria nukrypstama nuo PVM direktyvos 287 straipsnio ir kuria Estijai leidžiama nuo PVM atleisti apmokestinamuosius asmenis, kurių metinė apyvarta neviršija 40 000 EUR.
            
            
               Vadovaudamasi PVM direktyvos 395 straipsnio 2 dalimi, 2016 m. spalio 4 d. raštu Komisija pranešė kitoms valstybėms narėms apie Estijos prašymą. 2016 m. spalio 5 d. raštu Komisija pranešė Estijai, kad turi visą prašymui įvertinti būtiną informaciją.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Remiantis PVM direktyvos XII antraštinės dalies 1 skyriumi, valstybėms narėms suteikiama galimybė taikyti specialias smulkaus verslo įmonėms skirtas schemas, be to, jos gali nuo PVM atleisti apmokestinamuosius asmenis, kurių metinė apyvarta nesiekia tam tikros ribos. Ši išimtis reiškia, kad apmokestinamasis asmuo neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM.
            
            
               Remdamasi PVM direktyvos 287 straipsnio 8 dalimi, Estija gali atleisti nuo PVM mokėjimo apmokestinamuosius asmenis, kurių metinė apyvarta neviršija 16 000 EUR sumos, apskaičiuotos nacionaline valiuta pagal šalies įstojimo dienos valiutos keitimo kursą. Estija prisijungė prie euro zonos 2011 m. sausio 1 d.
            
            
               Tikimasi, kad ribą, kurią viršijęs asmuo privalo registruotis PVM mokėtoju, padidinus nuo 16 000 EUR iki 40 000 EUR, taikant priemonę sumažės administracinė našta, kuri tenka reikalavimus atitinkančioms įmonėms, visų pirma labai mažoms įmonėms, nes jos būtų atleistos nuo daugelio PVM prievolių pagal įprastines PVM procedūras, kaip antai nuo prievolės saugoti PVM registrus arba teikti PVM deklaracijas.
            
            
               Be to, sumažės ir mokesčių administratoriams tenkantis darbo krūvis.
            
            
               Estijos valdžios institucijų nuomone, priemonė neturės didelio poveikio bendrai PVM pajamų, surenkamų galutinio vartojimo etape, sumai.
            
            
               Asmenys, kurių apyvarta neviršija viršutinės ribos, ir toliau turės galimybę užsiregistruoti PVM mokėtojais.
            
            
               •Suderinamumas su toje pačioje politikos srityje galiojančiomis nuostatomis
            
            
               Panašias nukrypti leidžiančias nuostatas buvo leista taikyti ir kitoms valstybėms narėms. Belgijai
                  2
                ir Liuksemburgui
                  3
                buvo leista taikyti 25 000 EUR ribą, Lenkijai
                  4
                – 40 000 EUR ribą, Lietuvai
                  5
                – 45 000 EUR ribą, Latvijai
                  6
                ir Slovėnijai
                  7
                – 50 000 EUR ribą, Italijai
                  8
                ir Rumunijai
                  9
                – 65 000 EUR ribą.
            
            
               Nuo PVM direktyvos leidžiančios nukrypti nuostatos visada turėtų būti taikomos ribotą laiką, kad būtų galima įvertinti jų poveikį. Be to, PVM direktyvos 281–294 straipsnių nuostatos dėl specialios smulkaus verslo įmonėms skirtos schemos šiuo metu yra peržiūrimos. Kaip skelbta PVM veiksmų plane
                  10
                ir 2017 m. Komisijos darbo programoje
                  11
               , Komisijos pasiūlymas visapusiško supaprastinimo dokumentų rinkinio forma bus pateiktas iki 2017 m. pabaigos.
            
            
               Todėl siūloma, kad riba iki 40 000 EUR būtų padidinta nuo 2018 m. sausio 1 d. bent iki 2020 m. gruodžio 31 d. arba kol įsigalios direktyva, kuria iš dalies keičiamos PVM direktyvos nuostatos dėl specialios smulkaus verslo įmonėms skirtos schemos. 
            
            
               •Suderinamumas su kitomis Sąjungos politikos sritimis
            
            
               
                  Priemonė atitinka su mažosiomis įmonėmis susijusius Sąjungos tikslus, išdėstytus Komisijos komunikate „Visų pirma galvokime apie mažuosius“. Europos iniciatyva „Small Business Act“
                     12
                  , kuriame valstybės narės raginamos teisėkūroje atsižvelgti į MVĮ būdingus bruožus ir supaprastinti esamą reglamentavimo aplinką.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
         
         
            
               •Teisinis pagrindas
            
            
               
                  PVM direktyvos 395 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
            
               •Proporcingumo principas
            
            
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
               
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti procedūras papildomam skaičiui mažųjų apmokestinamųjų asmenų ir mokesčių administratoriui.
            
            
               •Priemonės pasirinkimas
            
            
               Siūloma priemonė – Tarybos įgyvendinimo sprendimas.
            
            
               Kitos priemonės būtų netinkamos, kadangi pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Todėl Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Šis pasiūlymas yra pagrįstas Estijos pateiktu prašymu ir skirtas tik šiai valstybei narei.
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               •Poveikio vertinimas
            
            
               Pasiūlymu dėl Tarybos įgyvendinimo sprendimo siekiama padidinti dabartinę ribą, iki kurios taikoma išimtis ir kuria, kaip supaprastinimo priemone, panaikinama daug PVM prievolių įmonėms, kurių metinė apyvarta neviršija 40 000 EUR. Todėl ribos padidinimas gali turėti teigiamą poveikį: padėti sumažinti administracinę naštą daugeliui apmokestinamųjų asmenų ir galiausiai mokesčių administratoriui.
            
            
               2015 m. mokesčių mokėtojais buvo užsiregistravę 15 119 asmenų, kurių metinė apyvarta svyravo nuo 16 001 iki 40 000 EUR (tokie asmenys sudarė 19,4 proc. visų mokesčių mokėtojais užsiregistravusių asmenų) ir kurie, be kita ko, remiantis nukrypti leidžiančia nuostata atitinka atleidimo nuo PVM reikalavimus. Estijos valdžios institucijų teigimu, maždaug 3 000 į šią grupę patenkančių apmokestinamųjų asmenų (3,8 proc. visų esamų apmokestinamųjų asmenų) daugiausia užsiima prekių pardavimu galutiniams vartotojams. Nepaisant to, priemonė neturės didelio poveikio bendrai PVM pajamų, surenkamų galutinio vartojimo etape, sumai. Numatoma, kad metinės šalies PVM pajamos gali sumažėti 6,6 mln. EUR, kurie sudaro 0,39 proc. visų PVM pajamų.
            
            
               
                  Asmenys, kurių apmokestinamoji apyvarta neviršija ribos, neprivalės registruotis PVM mokėtojais, todėl taikant priemonę sumažės jiems tenkanti administracinė našta, nes jie neprivalės saugoti PVM registrų arba teikti PVM deklaracijų. Sumažės ir mokesčių administratoriams tenkantis darbo krūvis.
               
            
            
               4.POVEIKIS BIUDŽETUI
            
         
         
            
               Pasiūlymas ES biudžetui poveikio neturi, kadangi Estija apskaičiuos kompensaciją pagal Tarybos reglamento (EEB, EURATOMAS) Nr. 1553/89 6 straipsnį
                  13
               .
            
            
               5.KITI ELEMENTAI
            
            
               Pasiūlyme numatyta laikino galiojimo sąlyga.
            
            
               2017/0018 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Estijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  14
               , ypač į jos 395 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)raštu, kurį Komisija užregistravo 2016 m. gegužės 18 d., Estija paprašė leidimo taikyti priemonę, kuria nukrypstama nuo Direktyvos 2006/112/EB 287 straipsnio ir kuria Estijai nuo 2018 m. sausio 1 d. leidžiama nuo PVM atleisti apmokestinamuosius asmenis, kurių metinė apyvarta neviršija 40 000 EUR;
            
            
               (2)remdamasi Direktyvos 2006/112/EB 395 straipsnio 2 dalimi, Komisija 2016 m. spalio 4 d. raštu pranešė kitoms valstybėms narėms apie Estijos prašymą. 2016 m. spalio 5 d. raštu Komisija pranešė Estijai, kad turi visą prašymui įvertinti būtiną informaciją;
            
            
               (3)remdamasi Direktyvos 2006/112/EB 287 straipsnio 8 punktu, Estija nuo PVM gali atleisti apmokestinamuosius asmenis, kurių metinė apyvarta neviršija 16 000 EUR sumos, apskaičiuotos nacionaline valiuta pagal jos įstojimo dieną galiojusį valiutos keitimo kursą;
            
            
               (4)prašoma nukrypti leidžianti nuostata atitinka 2008 m. birželio 25 d. Komisijos komunikato „Visų pirma galvokime apie mažuosius“. Europos iniciatyva „Small Business Act“
                  15
                tikslus;
            
            
               (5)atsižvelgiant į tai, kad dėl šios nukrypti leidžiančios priemonės sumažės mažesniųjų įmonių PVM prievolės, Estijai turėtų būti leista taikyti šią priemonę ribotu laikotarpiu, iki 2020 m. gruodžio 31 d. Apmokestinamieji asmenys toliau turėtų turėti galimybę rinktis įprastines PVM procedūras;
            
            
               (6)Direktyvos 2006/112/EB 281–294 straipsnių nuostatos dėl specialios smulkaus verslo įmonėms skirtos schemos šiuo metu yra peržiūrimos, todėl gali būti taip, kad direktyva, kuria iš dalies keičiamos šios PVM direktyvos nuostatos, įsigalios prieš pirmiau nurodytą datą;
            
            
               (7)remiantis Estijos pateikta informacija, padidinta riba turės nežymų poveikį bendrai galutinio vartojimo etape surenkamų mokesčių pajamų sumai;
            
            
               (8)nukrypti leidžianti nuostata neturi poveikio Sąjungos nuosaviems ištekliams, gaunamiems iš pridėtinės vertės mokesčio,
            
         
         
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Nukrypstant nuo Direktyvos 2006/112/EB 287 straipsnio 8 punkto, Estijos Respublikai leidžiama nuo PVM atleisti apmokestinamuosius asmenis, kurių metinė apyvarta neviršija 40 000 EUR.
            
            
               2 straipsnis
            
            
               Šis sprendimas įsigalioja pranešimo apie jį dieną.
            
            
            
               Šis sprendimas taikomas nuo 2018 m. sausio 1 d. iki 2020 m. gruodžio 31 d. arba iki direktyvos, kuria iš dalies keičiamos Direktyvos 2006/112/EB 281–294 straipsnių nuostatos dėl specialios smulkaus verslo įmonėms skirtos schemos, įsigaliojimo dienos, atsižvelgiant į tai, kuri data yra ankstesnė.
            
            
               3 straipsnis
            
            
               Šis sprendimas skirtas Estijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL 347, 2006 12 11, p. 1.
               
               
                  
                     (2)
                  2015 m. gruodžio 10 d. Tarybos įgyvendinimo sprendimas (ES) 2015/2348, kuriuo iš dalies keičiamas Įgyvendinimo sprendimas 2013/53/ES, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 330, 2015 12 16, p. 51).
               
               
                  
                     (3)
                  2013 m. lapkričio 15 d. Tarybos įgyvendinimo sprendimas 2013/677/ES leisti Liuksemburgui taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 316, 2013 11 27, p. 33).
               
               
                  
                     (4)
                  2016 m. lapkričio 21 d. Tarybos įgyvendinimo sprendimas (ES) 2016/2090, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 324, 2016 11 30, p. 7). 
               
               
                  
                     (5)
                  2014 m. lapkričio 7 d. Tarybos įgyvendinimo sprendimas 2014/795/ES, kuriuo pratęsiamas Įgyvendinimo sprendimo 2011/335/ES, kuriuo leidžiama Lietuvos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymo laikotarpis (OL L 330, 2014 11 15, p. 44).
               
               
                  
                     (6)
                  2014 m. lapkričio 7 d. Tarybos įgyvendinimo sprendimas 2014/796/ES, kuriuo Latvijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 330, 2014 11 15, p. 46).
               
               
                  
                     (7)
                  2015 m. lapkričio 10 d. Tarybos įgyvendinimo sprendimas 2015/2089/ES, kuriuo iš dalies keičiamas Įgyvendinimo sprendimas 2013/54/ES, kuriuo Slovėnijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 302, 2015 11 19, p. 107).
               
               
                  
                     (8)
                  2016 m. lapkričio 8 d. Tarybos įgyvendinimo sprendimas (ES) 2016/1988, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 306, 2016 11 15, p. 11).
               
               
                  
                     (9)
                  2014 m. gruodžio 16 d. Tarybos įgyvendinimo sprendimas 2014/931/ES, kuriuo pratęsiamas Įgyvendinimo sprendimo 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymas (OL L 365, 2014 12 19, p. 145).
               
               
                  
                     (10)
                  Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl PVM veiksmų plano „Bendros ES PVM erdvės kūrimas. Laikas spręsti“, Briuselis, 2016 04 07, COM(2016)148 final.
               
               
                  
                     (11)
                  „2017 m. Komisijos darbo programa. Sauganti, galių teikianti ir ginanti Europa“, Strasbūras, 2016 10 25, COM(2016)710 final.
               
               
                  
                     (12)
                  2008 m. birželio 25 d. COM(2008) 394.
               
               
                  
                     (13)
                  OL L 155, 1989 6 7, p. 9–13.
               
               
                  
                     (14)
                  OL L 347, 2006 12 11, p. 1.
               
               
                  
                     (15)
                  Komisijos komunikatas Tarybai, Europos Parlamentui, Europos ekonomikos ir socialinių reikalų komitetui ir Regionų komitetui „Visų pirma galvokime apie mažuosius“. Europos iniciatyva „Small Business Act“, Briuselis, 2008 06 25, COM(2008)394 final.